CELEX: 32022D0706
Language: da
Date: 2022-05-05 00:00:00
Title: Kommissionens gennemførelsesafgørelse (EU) 2022/706 af 5. maj 2022 om regler for anvendelsen af Europa-Parlamentets og Rådets afgørelse nr. 1313/2013/EU for så vidt angår kriterier og procedurer for anerkendelse af mangeårigt engagement og ekstraordinære bidrag til EU-civilbeskyttelsesmekanismen (Meddelt under nummer C(2022) 2884) (EØS-relevant tekst)

6.5.2022   
               
               
                  DA
               
               
                  Den Europæiske Unions Tidende
               
               
                  L 132/102
               
            
         KOMMISSIONENS GENNEMFØRELSESAFGØRELSE (EU) 2022/706
         af 5. maj 2022
         om regler for anvendelsen af Europa-Parlamentets og Rådets afgørelse nr. 1313/2013/EU for så vidt angår kriterier og procedurer for anerkendelse af mangeårigt engagement og ekstraordinære bidrag til EU-civilbeskyttelsesmekanismen
         
            
               (Meddelt under nummer C(2022) 2884)
            
         
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets afgørelse nr. 1313/2013/EU af 17. december 2013 om en EU-civilbeskyttelsesmekanisme (1), særlig artikel 32, stk. 1, litra h), og
         ud fra følgende betragtninger:
         
                     (1)
                  
                  
                     For at anerkende og belønne mangeårigt engagement og ekstraordinære bidrag til EU-civilbeskyttelsesmekanismen (»EU-mekanismen«) fastsættes det i afgørelse nr. 1313/2013/EU, at Kommissionen kan uddele medaljer til de relevante modtagere.
                  
               
                     (2)
                  
                  
                     For at kunne uddele sådanne medaljer fra EU-mekanismen (»medaljer fra EU-mekanismen«) bør Kommissionen fastsætte kriterier og procedurer for anerkendelse af mangeårigt engagement og ekstraordinære bidrag til EU-mekanismen.
                  
               
                     (3)
                  
                  
                     I betragtning af at bistanden fra EU-mekanismen ydes på tværs af sektorer, bør medaljerne fra EU-mekanismen uddeles til unionsborgere og tredjelandsstatsborgere, herunder civilbeskyttelsespersonale, katastrofehåndteringspersonale, militærpersonale fra medlemsstaterne eller personale fra andre relevante myndigheder eller organer for bidrag, der er givet til EU-mekanismen. Medaljerne fra EU-mekanismen kan uddeles til fysiske personer eller moduler, herunder indsatshold, tekniske støttehold og andre indsatskapaciteter, der er registreret i det fælles varslings- og informationssystem (»CECIS«).
                  
               
                     (4)
                  
                  
                     For at dække aktiviteterne i hele katastrofehåndteringsforløbet bør det materielle anvendelsesområde for anerkendelse og belønning af mangeårigt engagement og ekstraordinære bidrag til EU-mekanismen omfatte forebyggelses-, beredskabs- og indsatstiltag.
                  
               
                     (5)
                  
                  
                     I overensstemmelse med artikel 20a, stk. 3, i afgørelse nr. 1313/2013/EU uddeler Kommissionen to typer medaljer fra EU-mekanismen: en medalje for mangeårigt engagement og en medalje for ekstraordinære bidrag. Det er derfor nødvendigt at fastsætte kriterier for uddeling af begge typer medaljer.
                  
               
                     (6)
                  
                  
                     Eftersom medaljerne først blev en del af EU-mekanismen med Europa-Parlamentets og Rådets afgørelse (EU) 2019/420 (2), bør den periode, der skal tages i betragtning, når det afgøres, om potentielle modtagere af medaljer under EU-civilbeskyttelsesmekanismen kan komme i betragtning, fastsættes under hensyntagen til datoen for vedtagelsen heraf, dvs. den 21. marts 2019.
                  
               
                     (7)
                  
                  
                     Kommissionen og medlemsstaterne bør være berettigede til at indstille potentielle modtagere. Med henblik på at evaluere potentielle modtagere bør sådanne indstillinger vurderes af et medaljeudvalg, som bør bestå af repræsentanter fra Kommissionen. Medaljeudvalget bør mødes for at fremsætte anbefalinger til Kommissionen, således at den kan træffe afgørelse om medaljer fra EU-mekanismen.
                  
               
                     (8)
                  
                  
                     For at hylde modtagerne på passende vis bør medaljer fra EU-mekanismen overrækkes ved en formel ceremoni, ved en formel ceremoni, f.eks. på det europæiske beskyttelsesforum eller i andre formelle anledninger på ad hoc-basis.
                  
               
                     (9)
                  
                  
                     For at sikre inklusion og fremme ligestilling bør der tages hensyn til kønsbalance og geografisk fordeling, når der træffes afgørelse om uddeling af medaljer fra EU-mekanismen.
                  
               
                     (10)
                  
                  
                     For at sikre gennemsigtighed bør Kommissionen føre et register over de medajler, der uddeles fra EU-mekanismen.
                  
               
                     (11)
                  
                  
                     Foranstaltningerne i denne afgørelse er i overensstemmelse med udtalelse fra Civilbeskyttelsesudvalget, som er omhandlet i artikel 33, stk. 1, i afgørelse nr. 1313/2013/EU —
                  
               VEDTAGET DENNE AFGØRELSE:
         
            Artikel 1
            Genstand
            I denne afgørelse fastsættes kriterierne og procedurerne for uddeling af medaljer fra EU-civilbeskyttelsesmekanismen (»medaljer fra EU-mekanismen«) med henblik på at anerkende og belønne mangeårigt engagement og ekstraordinære bidrag til EU-civilbeskyttelsesmekanismen (»EU-mekanismen«).
         
         
            Artikel 2
            Definitioner
            I denne afgørelse forstås ved:
            
                        1)
                     
                     
                        »hæderlig person«: en person med en ren straffeattest
                     
                  
                        2)
                     
                     
                        »ekstraordinær tapperhed«: usædvanligt mod eller enestående udholdenhed, der ligger over forventningerne og viser sig i praksis
                     
                  
                        3)
                     
                     
                        »ekstraordinær prisværdig præstation«: meget højt niveau af resultater, som går ud over det normale.
                     
                  
         
            Artikel 3
            Typer af medaljer fra EU-mekanismen
            
               1.   Kommissionen uddeler følgende to typer medaljer fra EU-mekanismen:
               
                           a)
                        
                        
                           en medalje for mangeårigt engagement
                        
                     
                           b)
                        
                        
                           og en medalje for ekstraordinære bidrag.
                        
                     
            
               2.   Modtagere af medaljer er ikke berettigede til nogen form for økonomisk fordel.
            
            
               3.   Der må ikke uddeles mere end én medalje fra EU-mekanismen af samme type til samme fysiske person, modul, indsatshold eller tekniske støttehold og andre indsatskapaciteter. De kan tildeles posthumt.
            
         
         
            Artikel 4
            Kriterier for at komme i betragtning
            
               1.   Medaljer fra EU-mekanismen kan uddeles til følgende fysiske personer for deres bidrag til EU-mekanismen:
               
                           a)
                        
                        
                           medlemmer af civilbeskyttelses- og katastrofehåndteringspersonalet i medlemsstaterne eller i de stater, der deltager i EU-mekanismen
                        
                     
                           b)
                        
                        
                           medlemmer af andre myndigheder, enheder eller organer, der bidrager til tiltagene inden for rammerne af EU-mekanismen
                        
                     
                           c)
                        
                        
                           Unionsborgere eller tredjelandsstatsborgere.
                        
                     Disse fysiske personer skal være hæderlige.
            
            
               2.   Medaljer fra EU-mekanismen kan også uddeles til følgende enheder for deres bidrag til EU-mekanismen:
               
                           a)
                        
                        
                           moduler, der er oprettet i overensstemmelse med afgørelse 1313/2013/EU
                        
                     
                           b)
                        
                        
                           indsatshold som defineret i artikel 2, nr. 4), i Kommissionens gennemførelsesafgørelse 2014/762/EU (3)
                           
                        
                     
                           c)
                        
                        
                           tekniske støttehold som defineret i artikel 2, nr. 5), i gennemførelsesafgørelse 2014/762/EU
                        
                     
                           d)
                        
                        
                           andre indsatskapaciteter som omhandlet i artikel 9, stk. 4, i afgørelse nr. 1313/2013/EU.
                        
                     Disse enheder registreres i det fælles varslings- og informationssystem (CECIS).
            
            
               3.   EU-ansatte, der er omfattet af vedtægten for tjenestemænd i Den Europæiske Union og ansættelsesvilkårene for Unionens øvrige ansatte som fastsat i Rådets forordning (EØF, Euratom, EKSF) nr. 259/68 (4), kan ikke komme i betragtning til medaljer fra EU-mekanismen.
            
         
         
            Artikel 5
            Periode, hvor kandidater kan komme i betragtning
            Den periode, hvor kandidater kan komme i betragtning til en medalje fra EU-mekanismen, begynder den 21. marts 2019.
         
         
            Artikel 6
            Medalje for mangeårigt engagement
            Medaljen fra EU-mekanismen for mangeårigt engagement kan uddeles til kandidater, der kan komme i betragtning, jf. artikel 4, stk. 1 og 2, og som opfylder en af følgende betingelser:
            
                        a)
                     
                     
                        de er blevet indsat mindst tre gange i forbindelse med operationer under EU-mekanismen
                     
                  
                        b)
                     
                     
                        de har udvist et mangeårigt fagligt engagement i forebyggelses- eller beredskabstiltag inden for rammerne af EU-mekanismen. Den tid, som de modtagere, der kan komme i betragtning, har brugt på sådanne tiltag, skal ses som en bekræftelse på deres engagement.
                     
                  
         
            Artikel 7
            Medalje for ekstraordinære bidrag
            Medaljen fra EU-mekanismen for ekstraordinære bidrag kan uddeles til kandidater, der kan komme i betragtning, som omhandlet i artikel 4, stk. 1 og 2), og som opfylder en af følgende betingelser:
            
                        a)
                     
                     
                        de har gennem en handling udvist ekstraordinær tapperhed, en ekstraordinær prisværdig præstation eller en aktivitet, der går ud over, hvad der med rimelighed kan forventes ved en indsatsoperation under EU-mekanismen
                     
                  
                        b)
                     
                     
                        de har ydet en ekstraordinær prisværdig præstation til udviklingen af EU-mekanismen som helhed.
                     
                  
         
            Artikel 8
            Indstilling
            
               1.   Kommissionen og medlemsstaterne forelægger medaljeudvalget en liste over de kandidater, der indstilles med henblik på uddeling af:
               
                           a)
                        
                        
                           medaljer fra EU-mekanismen for mangeårigt engagement på grundlag af kriterierne i artikel 6
                        
                     
                           b)
                        
                        
                           medaljer fra EU-mekanismen for ekstraordinære bidrag på grundlag af kriterierne i artikel 7.
                        
                     
            
               2.   Kommissionen gennemgår gennem Katastrofeberedskabskoordinationscentret regelmæssigt indstillingerne og underretter medaljeudvalget, når kriterierne i artikel 6 er opfyldt.
            
         
         
            Artikel 9
            Medaljeudvalg og afgørelse om uddeling
            
               1.   Der nedsættes et medaljeudvalg, der skal gennemgå de indstillinger, som Kommissionen eller medlemsstaterne har indgivet i overensstemmelse med artikel 8, og som skal fremsætte anbefalinger til Kommissionen med henblik på uddeling af medaljer fra EU-mekanismen.
            
            
               2.   Medaljeudvalget består af tre repræsentanter for Kommissionen.
            
            
               3.   Kommissionen indkalder medaljeudvalget mindst en måned forud for afholdelsen af en eventuel ceremoni som omhandlet i artikel 11, stk. 1.
               Medaljeudvalget tager hensyn til kønsbalance og geografisk fordeling, når de træffer afgørelse om uddeling af medaljer fra EU-mekanismen.
            
         
         
            Artikel 10
            Tilbagekaldelse af og afkald på de uddelte medaljer fra EU-mekanismen
            
               1.   Kommissionen tilbagekalder enhver medalje fra EU-mekanismen i tilfælde af en straffedom eller en handling, der er uhæderlig, eller som kan skade Unionens interesser.
            
            
               2.   Modtagerne forbeholder sig ret til at give afkald på en medalje fra EU-mekanismen.
            
         
         
            Artikel 11
            Ceremoni for overrækkelse af medaljer fra EU-mekanismen
            
               1.   Medaljer fra EU-mekanismen overrækkes på det europæiske civilbeskyttelsesforum eller, hvor det er relevant, ved formelle ceremonier på ad hoc-basis.
            
            
               2.   Medaljer fra EU-mekanismen overrækkes til modtagerne eller deres repræsentanter af en repræsentant for Kommissionen.
            
            
               3.   Hvis modtageren af en medalje fra EU-mekanismen er et modul, et indsatshold, et teknisk støttehold eller en anden indsatskapacitet, overrækkes medaljen fra EU-mekanismen til holdlederen eller dennes repræsentant, der modtager den på vegne af det respektive modul, indsatshold eller tekniske støttehold eller anden indsatskapacitet.
            
         
         
            Artikel 12
            Design og offentligt onlineregister
            
               1.   Kommissionen fastlægger, hvilken model der skal anvendes til medaljer fra EU-mekanismen, og hvordan designet skal være.
            
            
               2.   Kommissionen fører et offentligt onlineregister over, hvem der har modtaget en medalje fra EU-mekanismen.
            
         
         
            Artikel 13
            Regler for hvordan medaljer fra EU-mekanismen må bæres
            Reglerne for, hvordan medaljer fra EU-mekanismen må bæres, er underlagt de relevante bestemmelser i modtagerstaten.
         
         
            Artikel 14
            Adressater
            Denne afgørelse er rettet til medlemsstaterne.
         
         
            Udfærdiget i Bruxelles, den 5. maj 2022.
            
               
                  På Kommissionens vegne
               
               Janez LENARČIČ
               
                  Medlem af Kommissionen
               
            
         
         
            (1)  EUT L 347 af 20.12.2013, s. 924.
         
            (2)  Europa-Parlamentets og Rådets afgørelse (EU) 2019/420 af 13. marts 2019 om ændring af afgørelse nr. 1313/2013/EU om en EU-civilbeskyttelsesmekanisme (EUT L 77I af 20.3.2019, s. 1).
         
            (3)  Kommissionens gennemførelsesafgørelse 2014/762/EU af 16. oktober 2014 om gennemførelsesbestemmelser til Europa-Parlamentets og Rådets afgørelse nr. 1313/2013/EU om en EU-civilbeskyttelsesmekanisme og om ophævelse af Kommissionens beslutning 2004/277/EF, Euratom og 2007/606/EF, Euratom (EUT L 320 af 6.11.2014, s. 1).
         
            (4)  Rådets forordning (EØF, Euratom, EKSF) nr. 259/68 af 29. februar 1968 om vedtægten for tjenestemænd i De europæiske Fællesskaber og om ansættelsesvilkårene for de øvrige ansatte i disse Fællesskaber samt om særlige midlertidige foranstaltninger for tjenestemænd i Kommissionen (EFT L 56 af 4.3.1968, s. 1).